Document ID: 32005R2014

ΚΑΝΟΝΙΣΜΌΣ (ΕΚ) αριθ. 2014/2005 ΤΗΣ ΕΠΙΤΡΟΠΉΣ
της 9ης Δεκεμβρίου 2005
σχετικά με τα πιστοποιητικά στο πλαίσιο του καθεστώτος εισαγωγής μπανανών στην Κοινότητα για μπανάνες που τίθενται σε ελεύθερη κυκλοφορία με τον δασμολογικό συντελεστή που προβλέπει το κοινό δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1964/2005 του Συμβουλίου, της 2ας Δεκεμβρίου 2005, σχετικά με το ύψος των δασμών για τις μπανάνες (1), και ιδίως το άρθρο 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1964/2005 καθορίζει, αρχής γενομένης από την 1η Ιανουαρίου του 2006, το ύψος των δασμών για την εισαγωγή στην Κοινότητα μπανανών που υπάγονται στον κωδικό ΣΟ 0803 00 19.
(2)
Η θέσπιση καθεστώτος εισαγωγής βασισμένου στην επιβολή εισαγωγικού δασμού κατάλληλου ύψους, παράλληλα με την εφαρμογή δασμολογικής προτίμησης στο πλαίσιο της δασμολογικής ποσόστωσης για τις εισαγωγές καταγωγής χωρών ΑΚΕ, πρέπει να συνοδεύεται από έναν μηχανισμό παρακολούθησης των εισαγωγών που επιτρέπει να γνωρίζουμε τακτικά τις ποσότητες που τίθενται σε ελεύθερη κυκλοφορία στην Κοινότητα. Ένας μηχανισμός βασισμένος στην έκδοση πιστοποιητικών εισαγωγής που περιλαμβάνει τη σύσταση εγγύησης η οποία διασφαλίζει την πραγματοποίηση των πράξεων για τις οποίες ζητήθηκαν τα εν λόγω πιστοποιητικά αποτελεί το κατάλληλο μέσο για την επίτευξη του εν λόγω στόχου. Πρέπει να θεσπιστούν οι λεπτομερείς κανόνες εφαρμογής ενός τέτοιου μηχανισμού για εισαγωγές που γίνονται με τον δασμολογικό συντελεστή που προβλέπει το κοινό δασμολόγιο.
(3)
Εφαρμόζονται οι διατάξεις του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (2).
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανανών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η θέση σε ελεύθερη κυκλοφορία μπανανών που υπάγονται στον κωδικό ΣΟ 0803 00 19 με τον δασμολογικό συντελεστή που προβλέπει το κοινό δασμολόγιο υπόκειται στην προσκόμιση πιστοποιητικού εισαγωγής, το οποίο εκδίδεται από τα κράτη μέλη σε κάθε ενδιαφερόμενο που υποβάλλει σχετική αίτηση, ανεξαρτήτως του τόπου εγκατάστασής του στην Κοινότητα.
2. Η έκδοση πιστοποιητικού εισαγωγής προϋποθέτει τη σύσταση εγγύησης, σύμφωνα με τον τίτλο ΙΙΙ του κανονισμού (ΕΟΚ) αριθ. 2220/85 της Επιτροπής (3), η οποία διασφαλίζει την τήρηση της δέσμευσης πραγματοποίησης εισαγωγών κατά τη διάρκεια ισχύος του πιστοποιητικού. Το ποσό της εν λόγω εγγύησης ανέρχεται σε 15 ευρώ ανά τόνο.
Εκτός περιπτώσεων ανωτέρας βίας, η εγγύηση καταπίπτει εν όλω ή εν μέρει, εάν η εισαγωγή δεν πραγματοποιηθεί εντός της εν λόγω προθεσμίας ή εάν πραγματοποιηθεί μόνο εν μέρει.
3. Οι αιτήσεις έκδοσης πιστοποιητικού εισαγωγής κατατίθενται σε κάθε κράτος μέλος.
4. Τα πιστοποιητικά εκδίδονται αμέσως, σύμφωνα με το άρθρο 23 παράγραφος 1 του κανονισμού (ΕΚ) αριθ. 1291/2000.
5. Η διάρκεια ισχύος του πιστοποιητικού είναι τρεις μήνες.
Άρθρο 2
Τα κράτη μέλη κοινοποιούν στην Επιτροπή κάθε μήνα, το αργότερο στις δέκα του μηνός, τις ποσότητες για τις οποίες εκδόθηκαν πιστοποιητικά εισαγωγής κατά τον προηγούμενο μήνα.
Άρθρο 3
Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Δεκεμβρίου 2005.

Labels: 3
17
18
15